এম জি রামচন্দ্রন, জয়ললিতার পথেই তামিল রাজনীতিতে পা দিলেন  অভিনেতা রজনীকান্ত। এ দিনই আনুষ্ঠানিকভাবে এই ঘোষণা করলেন তামিল সুপারস্টার। 
অনেক দিন ধরেই আন্নার রাজনীতিতে আসার জল্পনা চলছিল। শেষ পর্যন্ত বছরের শেষ দিনে বড় ঘোষণা করলেন রজনী। জানিয়ে দিলেন, ২০২১ সালে নির্ধারিত তামিলনাড়ুর বিধানসভা নির্বাচনে লড়বে তাঁর নতুন দল। রাজ্যের ২৩৪টি আসনেই প্রার্থী দেওয়া হবে।
রাজনীতিতে আসার ঘোষণার সঙ্গে সঙ্গেই অবশ্য রজনী দাবি করেছেন, পদ বা ক্ষমতা পাওয়ার লোভে তিনি রাজনীতিতে আসছেন না। তারকা অভিনেতা বলেন, ‘‘পদ, ক্ষমতার লোভ থাকলে ১৯৯৬ সালেই আমার সামনে সেই সুযোগ ছিল। তখন ৪৫ বছর বয়সে যখন সেই লোভ আমার ছিল না, আজ ৬৮ বছর বয়সেও আমি ক্ষমতার পিছনে ছুটব না।’’
রজনী দাবি করেছেন, ধর্ম বা বর্ণের ভিত্তিতে নয়, তাঁর রাজনীতি হবে আধ্যাত্মবাদের উপর ভিত্তি করে।
দেখুন ভিডিও
 

তামিল সুপারস্টার বলেন, ‘‘গোটা ব্যবস্থাটা বদলানো প্রয়োজন। দুর্নীতি গণতন্ত্রকে গ্রাস করেছে, সেটাকে পরিষ্কার করতে হবে।’’ তাঁর অভিযোগ, গণতন্ত্রের নামে আমজনতার টাকা লুঠ করছেন রাজনীতিক নেতারা। সেটারই বদল চান তিনি।

এই বিষয়ে অন্যান্য খবর

১০টি সেরা রজনীকান্ত-জোকস। স্টকে রাখুন, উপকারে আসবে


অভিনয় জগৎ থেকে এসে তামিল রাজনীতির শীর্ষে পৌঁছেছেন এম জি রামচন্দ্রন, জয়ললিতা। দীর্ঘদিন রাজ্যের মুখ্যমন্ত্রীর পদ সামলেছেন তাঁরা। সুতরাং, তামিলনাড়ুতে অভিনেতারা রাজনীতিক হিসেবে যথেষ্ট সাফল্য পেয়েছেন, এটা প্রমাণিত সত্য। পর্দায় চোখের পলকে অবিশ্বাস্য সব ভেলকি দেখানো রজনী শেষ পর্যন্ত এমজিআর, জয়ললিতার মতোই তামিল রাজনীতির শীর্ষে পৌঁছতে পারেন কি না, তা অবশ্য সময়ই বলবে।
রজনীর এই ঘোষণার পরেই তাঁর ভক্তরা উৎসবে মেতেছেন। রজনীকান্তকে অভিনন্দন জানিয়েছেন অভিনেতা কমল হাসান।